钦定古今图书集成/明伦汇编/氏族典/第163卷 > 《廖用贤尚友录》 > 桓阶
## 钦定古今图书集成/明伦汇编/氏族典/第163卷 > 《廖用贤尚友录》 > 桓阶

按《魏志桓阶传》：“阶字伯绪，长沙临湘人也。仕郡功曹，
太守孙坚举阶孝廉，除尚书郎。父丧还乡里。会坚击
刘表，战死，阶冒难诣表乞坚丧，表义而与之。后太祖
与袁绍相拒于官渡，表举州以应绍，阶说其太守张
羡，举长沙及旁三郡以拒表，遣使诣太祖，太祖大悦。
会绍与太祖连战，军未得南，而表急攻羡，羡病死，城”
陷，阶遂自匿。久之，刘表辟为从事祭酒，欲妻以妻妹
蔡氏，阶自陈已结婚，拒而不受，因辞疾告退。太祖定
荆州，闻其为张羡谋也，异之，辟为丞相掾主簿，迁赵
郡太守。魏国初建，为虎贲中郎将、侍中。时太子未定，
而临菑侯植有宠，阶数陈“文帝德优齿长，宜为储副”，
公规密谏，前后恳至。迁尚书，典选举。文帝践阼，迁尚
书令，封高乡亭侯，加侍中。阶疾病，帝自临省，徙封安
乐乡侯。又赐阶三子爵关内侯。祐以嗣子不封，病卒又追赠关内侯。后阶疾笃，遣使者即拜太常。薨，帝为
之流涕，谥曰“贞侯。”子嘉嗣。